Fis-17 ta' Novembru l-Istituzzjonijiet tal-UE laħqu ftehim dwar il-baġit tal-UE għall-2017. Kif propost mill-Kummissjoni aktar kmieni din is-sena, fl-2017 l-UE se tonfoq aktar flus biex tagħmel l-Ewropa aktar kompetittiva u aktar sikura. Bl-istess mod, aktar flus se jmorru biex jiġi pprovdut appoġġ għall-akkoljenza u għall-integrazzjoni tar-refuġjati u għall-indirizzar tar-raġunijiet li jikkawżaw il-migrazzjoni fil-pajjiżi ta' oriġini u ta' tranżitu. Il-Viċi President tal-Kummissjoni Ewropea Kristalina Georgieva, inkarigata mill-baġit u mir-riżorsi umani, qalet: "Użajna kull riżorsa biex ikun hemm il-flus għal baġit li se jaħdem fl-aħjar interess ta' niesna. Il-baġit tal-UE għall-2017 għalhekk se jgħin biex ikun hemm riservi kontra ċirkustanzi mhux mistennija, jipprovdi xprunar għall-ekonomija tagħna u jgħin biex jiġu trattati kwistjonijiet bħall-kriżi tar-refuġjati. Qed inkomplu niffukaw il-baġit tagħna fuq ir-riżultati, billi niżguraw li kull ewro mill-baġit tal-UE jagħmel differenza." Il-baġit tal-UE għall-2017 huwa stabbilit għal €157.9 biljun f'impenji u €134.5 biljun fi krediti ta' pagamenti. Fatturi ewlenin jinkludu: Baġit tal-UE għall-2017 (f'miljuni ta' ewro): APPROPRJAZZJONIJIET SKONT L-INTESTATURA Baġit 2017 (bidla nominali f'% mill-2016) Impenji Pagamenti 1. Tkabbir intelliġenti u inklużiv: 74,899 (+7,2%) 56,522 (-4,7 %) Kompetittività għat-tkabbir u l-impjiegi 21,312 (+12,1 %) 19,321 (+11 %) Koeżjoni ekonomika, soċjali u territorjali 53,587 (+5,4 %) 37,201 (-11,2 %) 2. Tkabbir Sostenibbli: riżorsi naturali 58,584 (-6,2 %) 54,914 (-0,1 %) Nefqa relatata mas-suq u għajnuniet diretti 42 613 (+0,9%) 42 563 (+0,8 %) 3. Sigurtà u Ċittadinanza 4,284 (-0,2 %) 3,787 (+25,3 %) 4. Ewropa Globali 10,162 (+10,9 %) 9,483 (-6,6 %) 5. Amministrazzjoni 9,395 (+5,0 %) 9,394 (+5,0 %) Strumenti speċjali oħrajn* 534 (-4,0 %) 390 (+55,7 %) Approprjazzjonijiet totali 157,858 (+1,7%) 134,490 (-1,6%) Kuntest Kull sena l-Kummissjoni Ewropea tippreżenta abbozz tal-baġit tal-UE. Din is-sena, il-Kummissjoni ppreżentat proposta inizjali fit-30 ta' Ġunju 2016. Fuq dik il-bażi, il-Parlament Ewropew u l-Kunsill jieħdu pożizzjoni rispettivament. Din is-sena, il-Kunsill adotta formalment il-pożizzjoni tiegħu fit-12 ta' Settembru 2016, filwaqt li l-Parlament Ewropew adotta l-pożizzjoni tiegħu waqt is-seduta plenarja fis-26 ta' Ottubru 2016. Meta jkun hemm differenzi bejn il-pożizzjonijiet tal-Parlament Ewropew u tal-Kunsill, huma jimpenjaw ruħhom fi proċess ta' negozjar magħruf bħala l-"proċedura ta' konċiljazzjoni". Din is-sena kien hemm proċedura ta' konċiljazzjoni ta' 21 jum mit-28 ta' Ottubru sas-17 ta' Novembru. In-negozjati jitwettqu minn Kumitat ta' Konċiljazzjoni msejjaħ apposta, li kemm il-Parlament Ewropew kif ukoll il-Kunsill jibagħtu 28 rappreżentant għalih. Il-Kummissjoni Ewropea - il-Viċi President inkarigata mill-baġit kif ukoll l-esperti mid-Direttorat Ġenerali għall-Baġit - tilgħab rwol ta' medjatur onest. Il-passi li jmiss Li jkun hemm qbil tal-ftehim milħuq fit-taħdidiet baġittarji, il-Parlament Ewropew u l-Kunsill it-tnejn li huma approvaw formalment it-test. Għal aktar informazzjoni L-abbozz tal-baġit tal-UE għall-2017: Il-Kummissjoni tipproponi baġit iffukat fuq il-prijoritajiet - it-tkabbir, l-impjiegi u reazzjoni b'saħħitha għall-kriżi tar-refuġjati Abbozz tal-Baġit tal-UE għall-2017 – Mistoqsijiet u Tweġibiet